Afrikanerbond vra vuurwapenwysigings moet teruggetrek word(Foto: Unsplash) Die Afrikanerbond meen die voorgestelde wysigings aan die Vuurwapenbeheerwet moet in sy geheel teruggetrek word. Jan Bosman, hoofsekretaris van die organisasie, sê die Afrikanerbond se omvattende ontleding en kommentaar op die konsepwetsontwerp is Sondag by die Burgerlike Sekretariaat vir die Polisiediens ingedien. Die voorgestelde wysigingswet verander verskeie gevestigde regte van vuurwapeneienaars en beperk sekere regte en kriteria om ŉ vuurwapen te besit. Verskeie van hierdie regte wat aangetas word, word in die Grondwet beskerm. Die wysigings behels onder andere: “Die Afrikanerbond is ŉ Afrikanerbelange organisasie met lede in alle vertakkinge van die samelewing en verspreid reg oor die land,” voeg Bosman by. “Vuurwapens is ŉ integrale deel van die uitlewing van ons kultuur, of dit nou is vir die doeleindes van jag, skyfskiet, selfverdediging of vir die versameling van erfenisstukke is. Dit is in dié konteks waarom ons graag reageer op die voorgestelde Vuurwapenbeheer Wysigingswetsontwerp.” Bosman sê die Vuurwapenbeheer-konsepwetgewing word gesien as nog ŉ aanslag op eiendomsreg en in die geval is dit vuurwapenonteiening van Suid-Afrikaanse burgers. “Wanneer enige eiendomsreg bedreig word hetsy dit grond of vuurwapens is, moet dit op dringende basis hanteer word.” Volgens Bosman word vuurwapens, meestal onwettig, ook gebruik tydens plaasaanvalle, huisbetredings, motorkapings en onder andere moord op vroue en kinders. “Met ‘n disfunksionele polisiemag wat effektiewelik deur al meer privaat sekuriteitsmaatskappye vervang is, het die siviele bevolking ŉ groot behoefte om hulself te verdedig en wil hulle wettig vuurwapens besit om dit wel te kan doen. Bosman meen die proses van die voorgestelde Vuurwapenbeheer-konsepwetgewing ontwapen wettige eienaars en maak hulle doelbewus die prooi van onwettige vuurwapen hanteerders en misdadigers wat hulle nie steur aan die wetgewing nie. “Die grootskaalse ontwapening van wetsgehoorsame burgers kan nie gebeur in ŉ omgewing waarin misdaad floreer nie. Die staat sal eers sy eie huis in orde moet kry alvorens daar gedink kan word aan enige wetsontwerp wat vuurwapenbesit en beheer inperk.” Die organisasie het ook op 26 Julie die polisieminister skriftelike genader en versoek dat die voorgestelde wetgewing in sy geheel onttrek moet word. “Ons het nog nie ŉ reaksie op die skrywe ontvang nie.” Klik hier om die Afrikanerbond se kommentaar en korrespondensie te lees.